Ulkosynnyttimien LS-tauti eli valkojäkälä

|  |  |
| --- | --- |
| Kuvaus: | Tietoa potilaalle ulkosynnyttimien LS-taudista eli valkojäkälästä, taudin oirekuvasta ja sen hoidosta. |

Ulkosynnyttimien valkojäkälä on krooninen eli pitkäaikainen ihosairaus, jonka perimmäistä syytä ei tiedetä. Sen epäillään olevan ns. autoimmuunitauti, kuten esimerkiksi reuma tai kilpirauhassairaudet. Tavallisesti tähän ihosairauteen sairastuvat vaihdevuosi-ikäiset tai sitä vanhemmat naiset, mutta sitä esiintyy myös lapsilla. Valkojäkälätautiin ei ole keksitty parantavaa hoitoa.

**Oireet**

Valkojäkälän tyypillisiin oireisiin kuuluvat kutina, pienet haavaumat ja verenpurkaumat ulkosynnyttimien iholla ja limakalvoilla. Kutina voi joskus olla hyvinkin voimakasta. Iho voi olla paikoin vaaleaa ja kovettunutta. Hoitamattoman taudin seurauksena emättimen aukko voi ahtautua ja sen seurauksena virtsaaminen hankaloitua. Sukupuoliyhdyntä voi olla vaikeaa ihon arkuuden ja haavaumien vuoksi. Valkojäkälädiagnoosi voidaan varmistaa koepalan avulla.

**Hoito**

Hoitona käytetään vahvoja kortisonivoiteita 2-4 viikon kuureina. Joissain tapauksissa kortisonivoidetta joudutaan käyttämään jopa 3 kuukautta yhtäjaksoisesti. Kortisonivoiteen käyttö säännöllisesti päivittäin lääkärin määräämän ajan on tärkeää, jotta oireiden syynä oleva pitkäaikainen tulehdus rauhoittuu. Onnistunutta kortisonihoitoa voi seurata pitkä oireeton aika. Mikäli oireet alkavat uudelleen, on hoitona uusi kortisonivoidekuuri.

Osalla potilaista kortisonivoide ei auta oireisiin. Heille joudutaan käyttämään muita tulehdusta ja kutinaa vähentäviä lääkkeitä voiteena (esim. takrolimuusi- ja pimekrolimuusivoiteet) tai suun kautta otettavana tablettivalmisteena.

Yhtä aikaa kortisonivoiteen kanssa ja kortisonivoidekuurien välillä tulisi ulkosynnyttimiin käyttää perusvoidetta. Kaikki perusvoiteet sopivat, mutta käytännössä öljymäiset valmisteet ovat osoittautuneet hyviksi (esim. Ceridal®, Akvalan Oil®). Myös dekspantenolia sisältävät voiteet ovat olleet hyviä (Bepanthen®, Dexpanthenol Ratiopharm®). Paikallisestrogeenin (Vagifem®, Ovestin®, Pausanol®) käyttöä suositellaan.

**Valkojäkälätaudin pysyminen oireettomana vaatii jatkuvaa ulkosynnyttimien ihon hoitoa**

Valkojäkälätaudissa ulkosynnyttimien iho on ohut ja hauras. Sen vuoksi suositellaan välttämään:

* liikaa pesua (1 kerta päivässä riittää)
* saippuan käyttöä
* tiukkoja housuja
* pikkuhousunsuojia ja terveyssiteitä, jos mahdollista

Alusvaatteina väljät puuvillaiset mallit ovat parhaita.

**Seuranta**

Valkojäkälätautiin liittyy pieni ulkosynnytinsyövän riski (4 potilasta sadasta sairastuu). Mikäli toteatte ulkosynnyttimissä poikkeavan patin tai haavauman, joka ei muutamassa viikossa voiteilla parane, suosittelemme hakeutumaan lääkäriin.

Jos Teillä on valkojäkälä, joka ei hyvästä hoidosta huolimatta pysy oireettomana, seuraamme Teitä naistentautien poliklinikalla 1-2 vuoden välein. Oireettomassa tilanteessa seuranta toteutuu terveyskeskuksessa.